b'\n_START_ARTICLE_\nHirawanu Tapu\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nTapun varhaisesta el\xc3\xa4m\xc3\xa4st\xc3\xa4 tiedet\xc3\xa4\xc3\xa4n vain v\xc3\xa4h\xc3\xa4n. H\xc3\xa4n syntyi vuoden 1824 tienoilla ja h\xc3\xa4nen \xc3\xa4itins\xc3\xa4 nimi oli joko Runanga tai Hirimaru. H\xc3\xa4nen is\xc3\xa4\xc3\xa4ns\xc3\xa4 ei tiedet\xc3\xa4. H\xc3\xa4nell\xc3\xa4 oli yksi varmistettu velipuoli, Wi Tipene Matahuri. Tapu kuului morioreiden Owenga-heimoon. H\xc3\xa4n asui Te Awapatiki -nimisess\xc3\xa4 moriori kyl\xc3\xa4ss\xc3\xa4, kun Te Ati Awa -maoriheimo hy\xc3\xb6kk\xc3\xa4si saarelle vuonna 1835. Hirawanu Tapu otettiin orjaksi ja h\xc3\xa4n kuului Kaingaroalaiselle p\xc3\xa4\xc3\xa4llikk\xc3\xb6 Wiremu Kingi Meremerelle. 1859 h\xc3\xa4nell\xc3\xa4 oli suhde moriorinaiseen nimelt\xc3\xa4 Rohana, mutta naisen omistaja yritti est\xc3\xa4\xc3\xa4 suhteen viem\xc3\xa4ll\xc3\xa4 h\xc3\xa4net Waitangiin. T\xc3\xa4m\xc3\xa4 ilmeisesti ep\xc3\xa4onnistui, sill\xc3\xa4 pari eli yhdess\xc3\xa4 vuodesta 1861 l\xc3\xa4htien. Tapu sai vapauden h\xc3\xa4nen omistajansa kuoltua vuonna 1860 ja muutti takaisin synnyinseuduilleen Chathamsaaren kaakkoiskolkkaan. Siell\xc3\xa4 h\xc3\xa4nest\xc3\xa4 tuli paikallisen p\xc3\xa4\xc3\xa4llikk\xc3\xb6 Torea Takerehen neuvonantaja. N\xc3\xa4ihin aikoihin h\xc3\xa4n oli oppinut kirjoittamaan ja puhumaan maoria, mutta morioria h\xc3\xa4n osasi vain puhua. H\xc3\xa4n osasi my\xc3\xb6s hieman englantia. Vuonna 1862 pidetyss\xc3\xa4 morioreiden suurkokouksessa h\xc3\xa4net valittiin tapahtumien kirjuriksi tallentamaan morioreiden perinteit\xc3\xa4 ja sukutietoja. H\xc3\xa4nest\xc3\xa4 tuli morioreiden kulttuurin asiantuntija, jonka luokse usein ohjattiin ulkopuoliset morioreista kiinnostuneet tutkijat. 1860-luvun puoliv\xc3\xa4liss\xc3\xa4 h\xc3\xa4n sai t\xc3\xb6it\xc3\xa4 saaren satamasta tullivirkailijana kirjoitustaitonsa ansiosta._NEWLINE_1868 h\xc3\xa4n muutti owengaheimolle varatulle 2\xc2\xa0000 eekkerin alueelle Manukauun. Maat antoi morioreille virallisesti vuonna 1870 alkuper\xc3\xa4isv\xc3\xa4est\xc3\xb6n maa-asioita hoitava oikeus. Hirawanu Tapu toimi maa-asioissa morioreiden puolestapuhujana. Oikeudenk\xc3\xa4ynnin lopputuloksena 97,3\xc2\xa0% maasta annettiin maoreille, ja morioreille j\xc3\xa4i vain 2,7\xc2\xa0% eli noin 4\xc2\xa0100 eekkeri\xc3\xa4. Vuodesta 1868 h\xc3\xa4n oli my\xc3\xb6s auttanut Alexander Shandia ker\xc3\xa4\xc3\xa4m\xc3\xa4\xc3\xa4n morioreiden perim\xc3\xa4tietoa ja kielen sanastoa. Ker\xc3\xa4tty aineisto julkaistiin lehdess\xc3\xa4 Journal of the Polynesian Society 1890-luvulla ja kirjana The Moriori people of the Chatham Islands: their history and traditions vuonna 1911. 1890-luvulla h\xc3\xa4n k\xc3\xa4rsi useaan otteeseen influenssasta ja tuberkuloosista ja kuoli lopulta vuoden 1900 toukokuussa noin 76-vuotiaana. H\xc3\xa4nen kuollessaan vain 12 puhdasverist\xc3\xa4 morioria oli en\xc3\xa4\xc3\xa4 hengiss\xc3\xa4, mutta kell\xc3\xa4\xc3\xa4n heist\xc3\xa4 ei ollut samankaltaista morioreiden kulttuurin tiet\xc3\xa4myst\xc3\xa4 ja sen katsotaankin kuolleen h\xc3\xa4nen mukanaan.'